Kosovë, edhe 6 të arrestuar të dyshuar për trafikim e përdhunim të të miturës
Rasti i të miturës u bë publik pas denoncimit nga familja të përdhunimit të saj nga 5 persona, tashmë në paraburgim
Autoritetet e rendit në Kosovë njoftuan të shtunën se kanë arrestuar edhe gjashtë persona tjerë nën dyshimin për trafikimin dhe përdhunimin e vajzës 11 vjeçe në Prishtinë. Sipas njoftimit, personat e arrestuar të moshës madhore dyshohen që në muajin qershor të këtij viti, janë përfshirë në kryerjen e veprave penale të trafikimit me njerëz, shërbimeve seksuale të viktimës së trafikimit dhe përdhunimit. Kjo e çon në 11 numrin e të arrestuarve që dyshohen se kanë kryer vepra penale ndaj të miturës, rasti i së cilës u bë publik në fillim të javës që po e lëmë pas. Pesë persona, tre prej tyre të mitur, tashmë ndodhen në paraburgim të dyshuar për përdhunimin e saj me 27 gusht në një park të kryeqytetit. Ngjarja e denoncuar nga familja e viktimës, ka nxitur reagime të institucioneve dhe organizatave për mbrojtjen e të drejtave të njeriut, të cilët tërheqin vërejtjen për numrin e lartë të përdhunimeve dhe shkallën e ulët të ndëshkueshmërisë ndaj tyre. Ministrja e Drejtësisë, Albulena Haxhiu, kritikoi sot siç tha reagimin e vonuar të prokurorisë lidhur me këtë rast ndërsa bëri thirrje për dorëheqje të kryeprokurorit të Prokurorisë Themelore në Prishtinë dhe prokurorit që ka qenë i ngarkuar me këtë rast në muajin qershor. Por, Prokuroria Themelore e Prishtinës, i ka quajtur të paqëndrueshme deklaratat e ministres Haxhiu. Nëpërmjet një komunikate për media prokuroria tha se trajtimi i këtij rasti është bërë “ne përputhje me të gjitha dispozitat ligjore të cilat janë ndërmarrë në kohë dhe në mënyrë profesionale”. Ngjarja bëri që drejtori i policisë së Kosovës, Samedin Mehmeti, dhe shefi i drejtoratit për trajtimin e të burgosurve dhe të miturve, Ali Gashi, të japin dorëheqje. Grupe qytetarësh dhe përfaqësues të shoqërisë civile kanë paralajmëruar protesta të reja për javën e ardhshme duke kërkuar dënime për dhunuesit dhe legalizimin e përdorimit të mjeteve vetmbrojtëse nga gratë dhe vajzat. Rrjeti i Grave të Kosovës në një reagim tha se luftimi dhunës ndaj gruas në vend duhet të jetë urgjencë kombëtare dhe se sipas tyre mostrajtimi i duhur nga shteti i rasteve të dhunës po e nxit këtë dukuri. “11 vjeçarja ka qenë edhe më herët viktimë e përdhunimit dhe trafikimit ndërsa ka qenë nën mbikëqyrjen e shtetit kur u përdhunua”, thuhet në reagimin e Rrjetit të grave të Kosovës duke nënvizuar se 85 për qind të viktimave të dhunës seksuale në periudhën 2019-2021 kanë qenë të mitura derisa gjykatat vendore kanë dhënë dënime nën minimumin e lejuar me ligj në më shumë se gjysmën e rasteve të dhunës seksuale.